Now, Now

thumb|250px|Grupa 2011. gadā
***Now, Now***, agrāk pazīstami kā ***Now, Now Every Children*** (saīsināti **NNEC**), ir amerikāņu indīroka grupa, kas izveidota Bleinā, Minesotas štatā un atrodas Mineapolisā. Grupas sastāvā ir Keisija Dalagera (*Cacie Dalager* — vokāls, ģitāra, taustiņi); Bredlijs Heils (*Bradley Hale* — bungas, bekvokāls); Džesa Ebota (*Jess Abbott* — ģitāra, vokāls). Koncertturneju laikā grupai reizēm pievienojas Britija Heila (*Britty Hale* — taustiņi) un Kristīne Sako (*Christine Sako* — basģitāra).

## Vēsture

### Grupas veidošanās
Grupa tika izveidota aptuveni 2003. gadā. Keisija Dalagera un Bredlijs Heils satikās vidusskolas orķestrī, kad abiem bija 16 gadi; laika gaitā abi kopā sāka rakstīt dziesmas, sākot ar akustisku dziesmu, ko abi veltīja draugam, kas devās prom uz koledžu. Saskaņā ar Dalageras teikto, grupas nosaukums radās kā nejauša drukas kļūda grupas vecajā *myspace* profilā, kur soliste sarakstījās ar draugiem; joka pēc, tas sākotnēji tika uzskatīts par iespējamo nākamā EP ieraksta titulu, taču rezultātā kļuva par grupas nosaukumu, kad viņi projektu oficiāli uzsāka. Lai izpalīdzētu pirmā EP ieraksta tapšanā un pirmajos Mineapolisas koncertos, grupai pievienojās Bredlija māsa Britija (taustiņi) un abu skolas draugs Džastins Šveims (Justin Schweim — basģitāra). Neilgi pirms grupa sāka ierakstīt savu pirmo albumu, Šveims grupu pameta un viņa vietā koncertos ar grupu uzstājās basģitāriste Kristīne Sako. Džessa Ebota grupai pievienojās 2009. gada vasarā, kad uz Minesotu pārcēlās no Meinas. Sākotnēji tika plānots, ka Džessa Minesotā paliks tikai uz vasaru un tad dosies prom uz koledžu, taču tā vietā Ebota kļuva par grupas pastāvīgo locekli.

### ''Cars'' (2007—2009)
2007. gadā *Now, Now* parakstīja līgumu ar vietējo Mineapolisā balstīto *indie* (neatkarīgo) ierakstu kompāniju *Afternoon Records*, ko nodibināja grupas draugs Īans Anedrsons (*Ian Anderson*). Zem šīs ierakstu kompānijas, 2008. gada sākumā grupa ierakstīja un izdeva divus EP ierakstus, kas saucās *Not One, But Two* un *In The City*. 2008. gada Septembrī *Now, Now* uzstājās kā iesildošā grupa *Mates of State* koncertā Mineapolisā, par ko Dalagere vēlāk izteikusies sekojoši: „bez šaubām mans mīļākais koncerts, kuru jebkad esam spēlējuši”. Andersons producēja viņu debijas studijas albumu *Cars*, kuru digitāli izdeva 2008. gada 15. decembrī, un tikai no 2009. gada 9. jūlija tas bija pieejams CD formātā. Tam par godu tika organizēts arī albuma izdošanas koncerts, kas norisinājās Mineapolisas arēnā, 12. decembrī. 2009. gada 3. maijā grupa uzstājās *Baboozle* festivālā un šī paša gada decembrī kā iesildošā grupa devās koncertturnejā pa Eiropu ar grupu *[[Paramore]]*.

### Ierakstu kompānijas maiņa un ''Neighbours'' (2010—2011)
Pēc aptuveni 3 gadu ilgas sadarbības ar *Afternoon Records*, *Now, Now* ierakstu kompāniju pameta, paziņojot par to savā oficiālajā blogā 2010. gada 16. aprīlī. Kopš tā laika grupa savu nosaukumu saīsinājusi no *Now, Now Every Children* uz *Now, Now*. Nosaukuma maiņu Dalagere žurnālam *[[Spin]]* izskaidroja: „Mēs jutām, ka mums vajadzēja atbrīvoties no jebkāda bērnišķīgā tēla, kāds mums vēl bija. Tā bija mūsu iespēja sākt no jauna un lietas mazliet vienkāršot”. Ar savu jauno nosaukumu grupa izdeva pašu producētu EP ierakstu ar nosaukumu *Neighbours*, ko 2010. gada 7. septembrī izdeva digitāli un kas bija pieejams tikai 24 stundas. Pieejamas bija arī 140 fiziskās EP kopijas, kuras izpārdeva 8 minūtēs. 7. decembrī ierakstu kompānija *No Sleep Records* albumu izdeva atkārtoti. 2010. gada 18. decembrī grupa uzstājās pirmajā *Popsickle* festivālā, kur viņus prezentēja *Motion City Soundtrack*.

2011. gadu *Now, Now* iesāka kā atbalsta akts visos *Hellogoodbye* ziemas tūres koncertos, līdz ar *Jukebox Ghost*, *You, Me, and Everyone We Know* un *Gold Motel*. Bija plānota grupas uzstāšanās arī *Fake Problems* 2011. gada pavasara koncertos, taču *Now, Now* paši atteicās, lai sagatavotu materiālus savam nākamajam studijas albumam un „attīrītu [savas] galvas pēc tik daudziem nepārtrauktas koncertēšanas un ceļošanas mēnešiem”; tomēr neskatoties uz to, grupa uzstājās turnejas Minesotas koncertā. 2011. gada 3. maijā *Now, Now* izdeva *Neighbours* dziesmas remiksu kolekciju ar nosaukumu *Neighbours: The Remixes*. Tajā pašā paziņojumā tika apstiprināts arī tas, ka grupa drīzumā ierakstīs savu otro studijas albumu, ko producēs Hauards Redekops (*Howard Redekopp*). Grupa ieguva diezgan plašu vispārējās auditorijas uzmanību, kad viņu dziesma *Neighbours* tika iekļauta seriāla "Grejas anatomija" sērijas *It’s a Long Way Back* skaņu celiņā, ko pārraidīja 2011. gada 28. aprīlī. 2011. gada rudenī *Now, Now* devās īsā tūrē atbalstot *All Get Out*, pievienojot klāt vēl divus koncertus, kuros grupa uzstājās kā iesildītāji pirms *Mansions* koncerta.

### ''Threads'' (2012—pašlaik)
2011. gada 8. decembrī savā *[[Facebook]]* lapā grupa paziņoja, ka ir noslēguši līgumu ar Krisa Vallas (*Chris Walla*) ierakstu kompāniju *Trans Record Label*, kas darbojas zem *[[Atlantic Records]]*, un izziņoja sava otrā albuma izdošanu 2012. gada 6. maijā. Kopš *Threads* izdošanas *Now, Now* piedalījušies *The Naked And Famous* ASV pavasara koncertturnejā un maijā kā atbalstošā grupa *Fun.* vasara tūrei.

## Diskogrāfija

;Albumi
* 2008: *Cars*
* 2012: *Threads*
* 2018: *Saved*

;EP ieraksti
* 2008: *Not One, But Two*
* 2008: *In The City*
* 2010: *Neighbors*
* 2012: *Dead Oaks*

;Remiksu albumi
* 2011: *Neighbors: The Remixes*
* 2014: *Threads Remixed*

;Singli
* 2012: *Dead Oaks*
* 2017: *SGL*
* 2017: *Yours*
* 2018: *AZ*
* 2018: *MJ*
* 2019" *Enda*
* 2019: *Lonely Christmas*

## Atsauces

## Ārējās saites

*